《中秋咏怀借杜子美秋日述怀一百韵和寄柳州假鸣桑先生》
明代·徐威

异乡青嶂外，故里白云边。北极悬双眼，中秋度四年。
灯前横一剑，江浒宿孤船。玉露漙漙忌，金波炯炯然。
山风徒自溷，儒俗不同迁。对酒轻千日，论诗嗣百篇。
斫才犹见朴，礲智未成圆。自是穷荒地，谁怜落寞天。
梧桐床护满，蟋蟀井吟偏。何处寻灵运，无人问稚川。
寒岩巢燕别，疏竹网虫悬。市贾希求纸，民储寡守钱。
饔餐粗乃习，衣褐短堪怜。名谷非甘谷，称泉半盗泉。
土城门不警，竹屋壁常穿。钧石唯咨背，舆台只食肩。
戆呆千百种，秀敏几多员。猎野狐偕走，烧畲蚁并缘。
夸酣言沓沓，鼓饱腹便便。定静聋疑吹，晴明瞽讶烟。
立名甘在下，恃气或争前。肥丑红楼女，粗豪碧洞仙。
城隅频有约，淇水久相传。淰淰重岚晻，潺潺小涧湲。
背恩棠遂伐，忘义豆长煎。胥学凶如虿，无惭行有膻。
豚蹄祈殖谷，糟酒乐登筵。墉集欺猫鼠，林藏逐雀鹯。
礼罗谁共入，宪网底粗悛。腐木难胜斧，孤雏叵受鋋。
整冠迷狎李，称物昧持权。天德劳巡抚，人愚苦系挛。
树藩吁格逖，作县失烝蠲。平谳翻遗蠹，催科绝胜畋。
秽污无与汰，残忍复叨全。私有千端计，公无半语宣。
执鞭深结友，握椠恶亲贤。富视铜三百，贫量石二千。
中冓言可丑，有北尔当先。反笑人驽钝，私扬已骥翩。
谬为明舞态，暗弄卓奔弦。伪狗故盛衍，非鱼罔寄筌。
斯人宜罪也，夫我岂为焉。自昔图通变，而今谨折旋。
第令心怏怏，未极理玄玄。诸子新粱肉，群经旧井田。
鸾鸣将日近，鹏举欲云连。何苦原衣弊，难更肇锦鲜。
平澜寒负耒，阴壑夜鸣舷。冷落千军笔，纷披十样笺。
廉都多宠顾，贪守一拘牵。固谓身无绌，原来命独邅。
昆山宁玉弃，合浦敢珠捐。踧蹜腾高浪，参差始碧涟。
悠悠江至澧，浩浩洛吞瀍。对客封佳句，思亲梦故阡。
甘心和氏璞，陶面祖生鞭。嫫母声兼恶，南威色丧娟。
嗷嗷秋塞雁，嘒嘒晚林蝉。传世心如锦，回天力未绵。
马融先解帐，郑老疾推毡。幼子摊书籍，娇妻问翠钿。
乾坤无广厦，风雪压危椽。泛慕沧溟际，行思岱岳巅。
五穷延使坐，三疾强令痊。日啖如瓜枣，时寻在火莲。
拒随昌寓乘，嬉射长房拳。逼侧悲图骏，徘徊笑卜鳣。
敛容过土梗，负汗逐罗鞯。灸热谁何焰，随流恁地涓。
摘苹聊涉沚，务稼暂依堧。缅为知心惜，难纾渴思缠。
晴冈灵凤哑，旱岁老龙眠。恶守邪溪黑，勤磨大道坚。
胸襟真濩落，翰墨独瑰妍。既作鹏同起，休论鷃旂翾。
数精卑一行，词正狭优旃。气象凌秋汉，光华逼斗躔。
居今仍齿齿，览古愈虔虔。珍敌西南美，雄排左右甄。
上台凝望锐，寄字远求骈。京赋人争写，麟经手续编。
小官居不愠，健笔秉须专。白下岩鸣铎，长沙省佩弦。
杖明诛琐伯，吐爱学乘禅。尔雅言言熟，传灯字字诠。
贾生谗自汉，郭隗起无燕。门弟怀明道，家人念闵骞。
久孤黔首恋，肯与瘴江延。写别衣皆泪，求亲道欲涎。
山长空寄鲤，春尽好闻鹃。牛女缡犹结，参商毂怎旋。
荡舟如得奡，辟谷苟缝佺。阊阖须臾启，文昌瞬息褰。
世间惊两鸟，眼底尽飞鸢。脱后前人步，终贻半世愆。
酉山书每附，浯石颂宜镌。处处青春在，年年碧草芊。
壮心期不已，浩气亮非孱。韩柳拚来择，萧曹幸免铨。

作者简介：江西泰和人，字广威。弘治举人，授郧西教谕。成化中受业于桑悦，持论闳肆俶诡，与悦略同。